Appell ippreżentat fis-26 ta' Jannar 2012 minn Saupiquet mis-sentenza mogħtja fil-Qorti Ġeneral (Il-Ħames Awla) fl-24 ta' Novembru 2011 fil-Kawża T-131/10, Saupiquet vs Il-Kummissjoni
(Kawża C-37/12 P)
Lingwa tal-kawża: il-Franċiż
Partijiet
Appellanti: Saupiquet SAS (rappreżentant: R. Ledru, avukat)
Parti oħra fil-proċedura: Il-Kummissjoni Ewropea
Talbiet tal-appellanti
L-appellanti titlob li l-Qorti tal-Ġustizzja jogħġobha:
tannulla fl-intier tagħha s-sentenza tal-Qorti Ġeneral tal-Unjoni Ewropea (Il-Ħames Awla) tal-24 ta' Novembru 2011 fil-Kawża T-131/10, Saupiquet vs Il-Kummissjoni;
tilqa', fl-intier tagħhom, it-talbiet ta' dan l-appell u t-talbiet ippreżentati fl-ewwel istanza mill-kumpannija Saupiquet;
tikkundanna lill-Kummissjoni Ewropea għall-ispejjeż.
Aggravji u argumenti prinċipali
Insostenn tal-appell tagħha, ir-rikorrenti tinvoka, l-ewwel nett, il-ksur, mill-Qorti Ġenerali, tal-prinċipji fundamentali ta' trattament ugwali u nondiskriminazzjoni u, konsegwentement, tal-Artikoli 2 u 9 tat-Trattat dwar l-Unjoni Ewropea, l-Artikolu 8 tat-Trattat dwar il-Funzjonament tal-Unjoni Ewropea, kif ukoll tal-Artikoli 20 u 21 tal-Karta tad-Drittijiet Fundamentali.
It-tieni nett, l-appellanti tallega li l-Qorti Ġenerali kisret l-Artikolu 3 tat-Trattat dwar il-Funzjonament tal-Unjoni Ewropea, li jagħti kompetenza lil din tal-aħħar, b'mod partikolari, responsabbiltà esklużiva f'dak li għandu x'jaqsam mad-dwana.
It-tielet nett, l-appellanti invokat il-ksur tal-Artikoli 247 u 247a tal-Kodiċi Doganali Komunitarju 2.
Ir-raba' u l-aħħar nett, l-appellanti tallega l-ksur tal-Artikolu 7 tar-Regolament tal-Kunsill Nru 975/2003 .
Fil-fatt, kuntrarjament għal dak li ssostni l-Qorti Ġenerali, jirriżulta mill-applikazzjoni magħquda tat-testi msemmija iktar 'il fuq li l-Kummissjoni għandha tinżamm responsabbli għal konsegwenzi negattivi tal-għeluq tal-uffiċċji doganali nhar ta' Ħadd f'xi Stati Membri u għandha tieħu l-miżuri neċessarji biex tagħmel tajjeb għall-imsemmija konsegwenzi.
____________
1 - Regolament tal-Kunsill (KEE) Nru 2913/92, tat-12 ta' Ottubru 1992, li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2 Vol. 4 p. 307).
2 - Regolament tal-Kunsill (KE) Nru 975/2003, tal-5 ta' Ġunju 2003, li jiftaħ u jipprovdi għall-amministrazzjoni ta' kwota tat-tariffa għall-importazzjoni tat-tonn tal-bott koperti mill-kodiċi NM 16041411, 16041418 u 16042070 (ĠU Edizzjoni Speċjali bil-Malti, Kapitolu 2, Vol. 13 p. 419).